UPRAVNI ODJEL ZA GOSPODARSTVO

POLJOPRIVREDU I TURIZAM

KLASA: 302-01/19-01/01

URBROJ: 2133/01-09/07-19-6

Karlovac, 01. ožujka 2019.

**JAVNI POZIV**

**za dodjelu potpora male vrijednosti subjektima malog gospodarstva u 2019. godini**

Potpore male vrijednosti subjektima malog gospodarstva na području Grada Karlovca u 2019. godini dodjeljuju se u skladu sa uredbom Komisije (EU) br. 1407/2013. od 18. prosinca 2013. godine, o primjeni članka 107. i 108. Ugovora o funkcioniranju Europske unije na de minimis potpore, Programom razvoja malog i srednjeg poduzetništva na području Grada Karlovca za 2019. godinu (Glasnik Grada Karlovca 20/2018), Proračunom Grada Karlovca za 2019. godinu (Glasnik Grada Karlovca 20/2018) i Pravilnikom o dodjeli bespovratnih potpora male vrijednosti za subjekte malog gospodarstva na području Grada Karlovca (Glasnik Grada Karlovca 4/2019)

Grad Karlovac, kao Davatelj potpore, objavljuje **Javni poziv za dodjelu potpora male vrijednosti subjektima malog gospodarstva u 2019. godini.**

Korisnici potporamogu biti mikro **(do 10 zaposlenih)** i mali **(do 50 zaposlenih)** poduzetnici definirani Zakonom o poticanju razvoja malog gospodarstva (Narodne novine 29/02, 63/07, 53/12, 56/13 i 121/16), registrirani kao obrti, trgovačka društva, zadruge, udruge koje obavljaju gospodarsku djelatnost ili građani (fizičke osobe u slobodnom zanimanju, te fizičke osobe pružatelji smještajnih kapaciteta u turizmu, turistički vodiči, turistički animatori isl.), koji ispunjavaju sljedeće uvjete:

* posluju i imaju registrirano **sjedište ili podružnicu** na području Grada Karlovca, a obrtnici i fizičke osobe i **prebivalište**, te čija je lokacija ulaganja na području grada Karlovca,
* imaju **podmirene obveze poreza, prireza, doprinosa i drugih obveza** o kojima evidenciju vodi Porezna uprava,
* imaju **najmanje 1 zaposlenog** u prethodnoj poslovnoj godini (broj zaposlenih krajem razdoblja) ili u prethodnom mjesecu ako se radi o poduzetniku početniku, osim za fizičke osobe iznajmljivače smještajnih kapaciteta u turizmu, turističke vodiče i organizatore sajmova ako se radi o udruzi,
* imaju **podmirene obveze prema zaposlenicima** ako su zaposleni uvjet ostvarivanja potpore,
* u skladu s odredbama o potporama male vrijednosti (Uredba Komisije EU br. 1407/2013. od 18. prosinca 2013. o primjeni članka 107. i 108. Ugovora o funkcioniranju EU na de minimis potpore),
* imaju **podmirene sve obveze** prema Gradu Karlovcu i tvrtkama u vlasništvu Grada, i/ili čiji vlasnici gospodarskog subjekta nemaju nepodmirenih obveza prema Gradu i gradskim tvrtkama iz prijašnjeg obavljanja gospodarske djelatnosti,
* su **namjenski utrošili** već dodijeljene potpore Grada Karlovca ukoliko su ih ostvarili u ranijim razdobljima,
* već su realizirali troškove ulaganja za koje se traži potpora unutar tekuće godine, a za početnike i/ili prethodne godine,
* **koji su već koristili potpore za proširenje i/ili unapređenje proizvodnih, IT i građevinskih djelatnosti te komercijalizaciju inovativnih proizvoda i/ili proizvodnji a imaju barem jednog zaposlenog više u odnosu na odobreni zahtjev**, osim ako temeljem tih prijava nisu iskoristili maximalni godišnji iznos potpore (do 30.000,00 Kn) imaju pravo prijaviti projekte na razliku iznosa.

Za potporu se **ne mogu kandidirati**, odnosno zahtjevi se **neće razmatrati** ukoliko ga podnesu:

* korisnici potpore za proširenje i/ili unapređenje proizvodnih, IT i građevinskih djelatnosti te komercijalizaciju inovativnih proizvoda i/ili proizvodnji koji su već kroz dosadašnje programe koristili ovu vrstu potpore **a nemaju veći broj zaposlenih od onog koji je bio naveden u odobrenom zahtjevu,**
* podnositelji, poduzetnici početnici koji traže potporu temeljem djelatnosti preuzete od prijašnjih vlasnika,
* podnositelji, poduzetnici početnici koji traže potporu temeljem djelatnosti istovjetne onoj koju su imale prethodno registriranu, te su u istoj bile zaposlene i evidentirane kao obveznici uplate doprinosa u razdoblju od 5 godina od datuma zatvaranja prethodne istovjetne djelatnosti,
* podnositelji koji su poslovni subjekt prenijeli na drugu osobu do 5 godina unazad,
* korisnici koji su u razdoblju od protekle tri fiskalne godine ostvarili potpore u ukupnom iznosu većem od propisanih 200.000 EUR u kunskoj protuvrijednosti,
* korisnici koji u korištenju nekih od mjera Grada Karlovca iz dosadašnjih programa nisu postupali u skladu s ugovornim obvezama i na taj način narušili iskazano povjerenje, osobito u dijelu koji se odnosi na namjenski utrošak odobrenih sredstava.

**Vrste potpora** koje će Grad Karlovac sukladno planiranim sredstvima u Gradskom proračunu i usvojenim Programom razvoja malog i srednjeg poduzetništva na području Grada Karlovca za 2019. godinu dodjeljivati su:

**Mjera 1 Potpora za podmirenje inicijalnih troškova pokretanja gospodarske aktivnosti**

**poduzetnika početnika**

**Mjera 2 Potpora za proširenje ili unapređenje proizvodnih, građevinskih i IT djelatnosti**

**te komercijalizaciju inovativnih proizvoda i/ili proizvodnji**

**Mjera 3 Potpora poduzetnicima za sudjelovanje na sajmovima, izložbama i**

**predavanjima te promociju i brendiranje proizvoda i usluga**

**Mjera 4 Potpora za subvenciju kamata poduzetnicima po programu Karlovac 2011**

**Mjera 5 Potpora za unapređenje konkurentnosti uslužnih djelatnosti u turizmu**

**Mjera 6 Potpora za izradu projektnih prijedloga za sufinanciranje iz EU fondova**

**Mjera 7 Potpora za edukaciju poduzetnika**

**Mjera 8 Potpora za digitalnu transformaciju i unapređenje digitalnih vještina**

**Prihvatljive aktivnosti (troškovi) za sve mjere, visina pojedinih vrsta potpore te** **potrebna dokumentacija** koja se prilaže uz Zahtjev propisane su Pravilnikom o dodjeli bespovratnih potpora male vrijednosti za subjekte malog gospodarstva na području Grada Karlovca koji će biti objavljen na službenoj web stranici Grada Karlovca [www.karlovac.hr](http://www.karlovac.hr).

**Zahtjevi s priloženom dokumentacijom se predaju** osobnom dostavom u Pisarnicu Grada Karlovca, I. Banjavčića 9, 47000 Karlovac ili se dostavljaju poštom na adresu: Grad Karlovac, Upravni odjel za gospodarstvo, poljoprivredu i turizam, I. Banjavčića 9, 47000 Karlovac.

**Rok** za dostavu Zahtjeva je **30. studeni 2019**. godine. Zahtjevi se rješavaju redoslijedom prispijeća, a odobravaju se do navedenog roka odnosno do **utroška** **sredstava** predviđenih Proračunom Grada Karlovca za tekuću godinu.

Obrasci Zahtjeva za dodjelu potpore, obrasci Izjava, tekst Javnog poziva i Pravilnik o dodjeli bespovratnih potpora male vrijednosti za subjekte malog gospodarstva na području Grada Karlovca objavljeni su na službenoj web stranici Grada Karlovca ([www.karlovac.hr](http://www.karlovac.hr)) ili se mogu preuzeti u Upravnom odjelu za gospodarstvo, poljoprivredu i turizam.

v.d. Pročelnice

:

Andrea Vrbanek, univ.spec.oec.